Worcester F 80 Distinctiones

281 Vita ista

Vita ista Christus tria exercuit. Nam mendicauit vt sic alliceret ad amorem paupertatis. Sic aquila prouocat puluos suos ad volandum coram eis volitans. Qui volitat autem eleuatur a terra. Bona autem terrena contempsit homo Christus vt contempnenda monstraret. Vnde comtempsit scribam qui volebat eum sequi propter diuicias, Matt. 8[:20]: *Vulpes foueas habent*, etc. Psal. [68:30]: *Ego sum pauper et dolens.* Item videant pauperes. Bernardus, vis esse mercator optimus, fenerator egregius, da proximo que non potes retinere vt accipias que non poteris amittere, da parum vt accipias centuplum, da terrenam possesionem vt accipias celestem hereditatem.

¶ Secundo Christus predicauit vt

/fol. 324rb/

attraheret ad laborem pietatis, Matt. 4[:19]: *Venite post me, faciam vos fieri piscatores*. Ecclesia nempe est sicut nauis Salomonis, que appetebat aurum obediencie racione ductibilitis, argentum bone fame ratione claritatis, sonoritatis dentes elephantinos, id est, ebur continencie ratione nitidi candoris, pannos conuersacionis honeste ratione decoris exterioris simeas emulacionis bone racione immitationis bone, Jer. 2[:31]: *Videte verbum Domini*.

¶ Tercio relinqueret tolerauit vt relinqueret post se exemplum paciencie et humilitatis. Si rex poneret manus ad portandum lapillos et ligna ad stucturam, statim serui eius portarent pro eo vel cum eo. Christus passus est pro nobis mundandum a peccato. Ideo debemus resistere contra peccatum vsque ad sanguinis effusionem ad instar Christi, Heb. 12[:1]: *Deponentes omne pondus, circumstans peccatum, per patientiam curramus ad propositum nobisetc.* Treu. 1[:12]: *O vos omnes qui stransitis per viam, attendite, et videte.* Quis tam insolens qui non humilietur, tam religiosus qui non compungitur, tam iracundus qui non mitescat, tam scelerosus qui non contineat. Audita Christi passione. Venit, enim, Christi passio petras scindens, terram mouens, monumenta aperiens. Quia ergo omne quod potest obliquarei indiget regula. Nos autem obliquamur in accionibus locucionibus. Accionibus habemus Christum electorem paupertatis, predicatorem veritatis, portatorem crucis, Can. 3[:11]: *Egredimini et videte, regem Salomonem in diademate*, etc. Dicit Augustinus quod hic debet quisque bene viuere, ut detur ei semper viuere. Nam si cui non datur semper bene viuere, quid prodest ei ad tempus breue vivere? Ergo nec viuere bene dicendi sunt, qui bene viuendi finem uel nesciunt uel contempnunt. Et sicut corpus humanum non potest viuere sine spiritu, sic nec anima sine spiritu diuino, quia spiritus est qui viuificat caro, autem non prodest. Ideo, immo, si non assit spiritus non viuit, quia iam non vt homo vivit, sed vt brutum et tanto infelicius bruto quanto peius est ratione abuti quam racione carere, Dan. 4[:13]:

/fol. 324va/

*Cor eius ab humano commutetur, et cor fere ei detur.* Immo talis non viuit set agitatur a demone. Sicut mortum corpus assumptum a diabolo, Rom. 8[:10]: *Corpus mortuum est per peccatum*. Apo. 3[:1]: *Nomen habes quod viuas,* sed *mortuus es.* Item quietissime viuerent homines nisi edicit[[1]](#footnote-1) duo vocabula, meum et tuum. Tolle igitur meum et tuum et iam lites non erunt. Sed hodie viuificatur illud Osee 4[:1]: *Non est veritas in terra*. Et Jer. 5[:5]: Ipsi fregerunt *iugum,* etc. Vnde et vita mundanorum bene comparatur linee cuius extrema sunt duo puncta, scilicet, nasci et mori. Quicquid ergo acceperit homo inter ista duo puncta diuisibile est sed non vltima. Sic est de vita peccatoris.

1. edicit ] Lambeth *corr.* essent F 80. [↑](#footnote-ref-1)